Diari Oficial de la Generalitat Valenciana


Sumari del DOGV 8473, del 28-01-2019 (2019/477)

ACORD 2872/IX, de 2 d'octubre de 2018, de la Mesa de les Corts, sobre proposta de modificació de l'Estatut del Personal de les Corts.
-------------------------------------------------------------------------------------------------------------------------------------

### Dades del document

Número de DOGV
:   8473

Data del DOGV
:   28-01-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2019/477


Data del document
:   02-10-2018

Organisme emissor
:   Corts Valencianes

Tipus de document
:   Acord

ACORD 2872/IX, de 2 d'octubre de 2018, de la Mesa de les Corts, sobre proposta de modificació de l'Estatut del Personal de les Corts. [2019/477]  
Modificació de l'Estatut del Personal de les Corts Valencianes  
  
Exposició de motius  
El Ple de les Corts, en la sessió del 16 de juny de 2010, va debatre i va aprovar pel procediment de lectura única, de conformitat amb el que estableix l'article 110.2 del Reglament de les Corts, la proposta elevada per la Mesa de les Corts Valencianes de l'Estatut del Personal de les Corts.  
Quasi vuit anys després, la Mesa de les Corts, en la reunió del 30 de gener de 2018, va adoptar un acord de creació, modificació, supressió i reclassificació de places de la plantilla de personal de les Corts, que tracta de dotar la Secretaria General de les Corts dels mitjans personals necessaris i adequats per a respondre a les exigències derivades de l'augment exponencial de l'activitat parlamentària que s'ha produït en les últimes legislatures de les Corts. En el calendari d'actuacions que cal realitzar aprovat per la Mesa de les Corts en l'acord esmentat es deixa constància que «una vegada aprovada la modificació tècnica de l'Estatut del Personal de les Corts, s'iniciarà i es desenvoluparà la convocatòria de processos selectius per a la provisió de places incloses en l'oferta pública d'ocupació de les Corts per a 2018.»  
  
La modificació que es proposa té un caràcter fonamentalment tècnic i no comporta, pròpiament, una revisió en profunditat de l'Estatut del Personal de les Corts, la qual podrà abordar-se en tot cas en la pròxima legislatura. Les reformes puntuals que s'introdueixen en el text de l'estatut responen a un triple objectiu: d'una banda, adequar la redacció d'alguns preceptes a la regulació general establida en l'Estatut Bàsic de l'Empleat Públic o la Llei d'ordenació i gestió de la funció pública valenciana, per estimar-se aquesta regulació més correcta, com és l'avanç en l'articulació del principi de professionalitat en la composició dels tribunals de selecció en proves per a l'accés a la funció pública de les Corts o, també, el percentatge de reserva específica de places per a ser cobertes per persones amb discapacitat; d'una altra, s'aclareixen preceptes que van ser aprovats en exercici de l'autonomia organitzativa que és consubstancial a les Corts, com és el gaudi del període vacacional o la limitació temporal per al desenvolupament de processos per a promoció interna per conversió directa de places; finalment, s'introdueix la regulació d'aspectes que no estaven inclosos en el text original de l'estatut, com la situació de servei en altres administracions públiques o l'habilitació a la Mesa de les Corts per a aprovar, amb l'acord previ en la Mesa Negociadora del Personal de les Corts, l'aplicació al personal de les Corts de les reformes que, en matèria de permisos i llicències, s'establisquen en l'Estatut bàsic de l'empleat públic, en la Llei d'ordenació i gestió de la funció pública valenciana o en les normes que es consideren aplicables, tot això sense perjudici d'incorporar posteriorment el text d'aquelles a l'Estatut del Personal de les Corts Valencianes mitjançant la modificació d'aquest.  
  
La Mesa Negociadora del Personal de les Corts, en la reunió del 16 de juliol de 2018, va acordar elevar a la Mesa de les Corts la present proposta de modificacions tècniques de l'Estatut del Personal de les Corts, elaborada per la comissió tècnica creada entre les Corts i el Consell de Personal. El segell que identifica la proposta acordada i que ha determinat l'abast i la dimensió del contingut ha sigut l'obtenció del major consens possible en aquest marc de treball tècnic i de negociació, de manera que han quedat per a una posterior revisió de l'estatut aquelles matèries o preceptes respecte dels quals el consens unànime no s'ha aconseguit.  
La Mesa de les Corts, en la reunió del 17 de juliol de 2018, va prendre coneixement de l'acord adoptat per la Mesa Negociadora del Personal de les Corts i, al seu torn, va acordar-ne la tramesa a la Comissió de Govern Interior i, sense perjudici d'aquesta tramesa, va traslladar aquest acord als síndics dels grups parlamentaris. La Comissió de Govern Interior, en la reunió del 2 d'octubre de 2018, ha pres coneixement de la proposta de modificació tramitada per la Mesa i ha acordat manifestar-hi el seu criteri favorable, que haurà d'elevar-se al Ple de les Corts per al seu debat i, si escau, aprovació pel procediment de lectura única, de conformitat amb el que estableix l'article 110.2 del Reglament de les Corts.  
La Mesa de les Corts, oïda la Comissió de Govern Interior en la reunió mantinguda el 2 d'octubre de 2018, en virtut de la competència que li assigna l'article 110.2 i 3 del Reglament de les Corts, ha acordat en la reunió del 2 d'octubre de 2018 elevar al Ple de les Corts aquesta proposta de modificació de l'Estatut del Personal de les Corts Valencianes.  
  
  
Article únic. Modificació de l'Estatut del Personal de les Corts Valencianes  
Es modifica l'Estatut del Personal de les Corts Valencianes, aprovat per el Ple de les Corts el 16 de juny de 2010, en els termes que es detallen en els apartats següents:  
  
U. Es modifiquen en tot el text de l'Estatut del Personal de les Corts Valencianes les referències legislatives següents:  
1. On diu «Llei 30/1992, de 26 de novembre, de procediment administratiu comú», ha de dir «Llei 39/2015, d'1 d'octubre, del procediment administratiu comú de les administracions públiques».  
2. On diu «Llei 7/2007, de 12 d'abril, de l'Estatut Bàsic de l'Empleat Públic», ha de dir «Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic».  
3. On diu «Llei 51/2003, de 2 d'octubre, d'igualtat d'oportunitats, no-discriminació i accessibilitat universal de les persones amb discapacitat», ha de dir «Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social».  
  
Dos. Es modifica l'article 5.1.c, el qual tindrà la redacció següent:  
  
«c) L'execució de programes de caràcter temporal, que no podran tenir una duració superior a tres anys, ampliable fins a dotze mesos més.»  
  
Tres. Se suprimeix l'apartat 3 de l'article 5.  
  
Quatre. Es modifica l'article 14.1, el qual tindrà la redacció següent:  
  
«1. El personal de les Corts tindrà dret a gaudir, com a mínim, durant cada any complet de servei actiu, de vint-i-tres dies hàbils de vacacions retribuïdes. Podran gaudir-se en períodes fraccionats, sense que cap siga inferior a cinc dies hàbils.»  
  
Cinc. Es modifica l'article 28.1, paràgraf primer, el qual tindrà la redacció següent:  
«1. El personal de les Corts tindrà dret, cada any natural i fins a l'últim dia del mes de febrer de l'any següent, a gaudir almenys de sis dies de llicència per assumptes particulars sense justificació o els que proporcionalment li corresponguen en funció dels serveis prestats fins a l'últim dia natural de l'any.»  
  
Sis. Es modifica l'article 38.1, el qual tindrà la redacció següent:  
  
«1. El concurs, com a procediment normal de provisió de llocs de treball, consistirà en la valoració dels mèrits i capacitats i, si escau, aptituds dels candidats per òrgans col·legiats de caràcter tècnic. La composició d'aquests òrgans respondrà al principi de professionalitat i especialització dels seus membres i s'adequarà al criteri de paritat entre dona i home. El seu funcionament s'ajustarà a les regles d'imparcialitat i objectivitat.»  
  
Set. Es modifica l'article 39.1, el qual tindrà la redacció següent:  
  
«1. La lliure designació consisteix en l'apreciació lliure, en la forma que establisca el Reglament de les Corts o els estatuts de govern i règim interior, per l'òrgan competent, de la idoneïtat dels funcionaris de carrera de les Corts amb els requisits exigits per a l'exercici del lloc. Es cobriran per aquest sistema els llocs de lletrat major, lletrats majors adjunts i directors d'àrea, com també els llocs de secretaria del lletrat major i, si escau, del lletrat major adjunt.»  
  
  
Vuit. Es modifica l'article 40.2, paràgraf tercer, el qual tindrà la redacció següent:  
«El personal funcionari amb nomenament provisional per millora d'ocupació percebrà les retribucions bàsiques i complementàries del lloc de treball que exercisca temporalment, i es prendrà en consideració el grup de titulació d'aquest lloc a l'efecte de perfeccionament de triennis.»  
  
Nou. Es modifica l'article 44.d, el qual tindrà la redacció següent:  
  
«d) La participació en tribunals qualificadors de proves selectives per a l'ingrés en una administració o institució pública.»  
  
Deu. Es modifica l'article 56.c, el qual tindrà la redacció següent:  
  
«c) Promoció interna vertical, per mitjà de l'accés a qualsevol cos o escala de qualsevol grup o subgrup superior.»  
  
Onze. Es modifica l'article 59.1, el qual tindrà la redacció següent:  
  
«1. Els funcionaris de carrera podran accedir, mitjançant promoció interna, a qualsevol cos o escala de qualsevol grup o subgrup superior a què pertanguen, o a un altre de la mateixa classificació professional.»  
  
Dotze. S'afegeix un segon paràgraf a l'article 62.1, amb la redacció següent:  
«Els òrgans de selecció no podran proposar l'accés a la condició de funcionari d'un nombre superior d'aprovats al de places convocades, excepte quan així ho preveja la convocatòria mateixa.»  
  
Tretze. Es modifica l'article 62.2, el qual tindrà la redacció següent:  
  
«2. En cada procediment de selecció la Mesa de les Corts designarà un tribunal, amb un nombre imparell mínim de cinc membres amb dret de vot, amb la composició següent:  
Presidència: presidenta o president de les Corts o persona en qui delegue.  
Vocals:  
- El lletrat/da major o lletrat/da en qui delegue.  
- Funcionari/ària o funcionaris/àries de carrera de les Corts Valencianes, o de qualsevol administració o institució de la Generalitat, amb titulació igual o superior a la requerida per a les places convocades.  
- Funcionari/ària o funcionaris/àries de cossos docents dels centres universitaris públics de la Comunitat Valenciana. En el supòsit de places per a les quals es requerisca titulació universitària s'integraran en el tribunal catedràtics/ques o professors/es titulars d'universitat a proposta de les universitats públiques valencianes o membres d'un cos anàleg al de la convocatòria de les Corts Generals o del parlament d'una comunitat autònoma.  
- Un representant del Consell de Personal amb veu però sense vot.  
- Secretaria: actuarà com a secretari o secretària un funcionari/ària de carrera de les Corts Valencianes, amb veu però sense vot.  
La composició dels tribunals haurà de tendir a la paritat entre dones i homes. Tots els membres del tribunal hauran de tenir una titulació igual o superior a l'exigida per a l'accés a les places convocades.  
  
No podran ser membres dels tribunals els funcionaris/àries interins/es, el personal eventual i les persones que hagen realitzat tasques de preparació d'opositors/es en els dos anys anteriors a la convocatòria.  
  
Els tribunals se sotmetran a la regulació que, per al funcionament dels òrgans col·legiats, estableix la Llei 40/2015, d'1 d'octubre, del règim jurídic de les administracions públiques.  
Els òrgans de selecció no podran proposar l'accés a la condició de funcionari/ària d'un nombre superior d'aprovats al de places convocades, excepte quan així ho preveja la convocatòria mateixa. No obstant això, sempre que els òrgans de selecció hagen proposat el nomenament del mateix nombre d'aspirants que el de places convocades, i a fi d'assegurar-ne la cobertura, quan es produïsquen renúncies dels aspirants seleccionats, abans del seu nomenament o presa de possessió, l'òrgan convocant podrà requerir a l'òrgan de selecció relació complementària dels aspirants que seguisquen als proposats, per al possible nomenament com a funcionaris de carrera.»  
  
  
Catorze. S'afegeix un nou apartat g en l'article 63, amb la redacció següent:  
«g) No haver sigut separat per mitjà d'expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés al cos o escala de funcionari, o per a exercir funcions semblants a les que exercien en el cas del personal laboral, en què haguera sigut separat o inhabilitat. En el cas de ser nacional d'un altre estat, no trobar-se inhabilitat o en situació equivalent, ni haver sigut sotmès a sanció disciplinària o equivalent que impedisca, en el seu estat, en els mateixos termes l'accés a l'ocupació pública.»  
  
  
Quinze. Es modifica l'article 64, el qual tindrà la redacció següent:  
  
«Article 64. Persones amb discapacitat  
1. En les ofertes d'ocupació pública es reservarà una quota no inferior al set per cent de les vacants per a ser cobertes entre persones amb discapacitat, i es consideraran com a tals les definides en l'apartat 2 de l'article 4 del text refós de la Llei general de drets de les persones amb discapacitat i de la seua inclusió social, aprovat pel Reial decret legislatiu 1/2013, de 29 de novembre, sempre que superen els processos selectius i acrediten la seua discapacitat i la compatibilitat amb l'exercici de les tasques, de manera que progressivament s'arribe al dos per cent dels efectius totals en cada administració pública.  
La reserva del mínim del set per cent es realitzarà de manera que, almenys, el dos per cent de les places oferides siga per a ser cobertes per persones que acrediten discapacitat intel·lectual i la resta de les places oferides siga per a persones que acrediten qualsevol altre tipus de discapacitat.  
2. Les Corts adoptaran les mesures necessàries per a establir les adaptacions i els ajustos raonables de temps i mitjans en el procés selectiu i, una vegada superat el procés, les adaptacions en el lloc de treball a les necessitats de les persones amb discapacitat.»  
  
Setze. Es modifica l'article 72.1.d, el qual tindrà la redacció següent:  
  
«d) Quan siguen adscrits als serveis del Tribunal Constitucional o del Defensor del Poble o destinats al Tribunal de Comptes en els termes que preveu l'article 93.3 de la Llei 7/1988, de 5 d'abril, o organismes autonòmics semblants als anteriors.»  
  
Disset. S'introdueix un nou article 72 bis, amb la redacció següent:  
  
«Article 72 bis. Servei en altres administracions públiques  
1. Els funcionaris de carrera que, en virtut dels processos de transferències o pels procediments de provisió de llocs de treball, obtinguen destinació en una administració pública distinta, seran declarats en la situació de servei en altres administracions públiques. Es mantindran en aquesta situació en el cas que, per disposició legal de l'administració a què accedeixen, s'integren com a personal propi d'aquesta.  
  
2. Els funcionaris transferits a les comunitats autònomes s'integren plenament en l'organització de la funció pública d'aquestes, i es troben en la situació de servei actiu en la funció pública de la comunitat autònoma en què s'integren.  
Les comunitats autònomes, en procedir a aquesta integració dels funcionaris transferits com a funcionaris propis, respectaran el grup o subgrup del cos o escala de procedència, com també els drets econòmics inherents a la posició en la carrera que tinguen reconegut.  
  
Els funcionaris transferits mantenen tots els seus drets en l'administració pública d'origen com si es trobaren en servei actiu d'acord amb el que estableixen els respectius estatuts d'autonomia.  
Es reconeix la igualtat entre tots els funcionaris propis de les comunitats autònomes amb independència de l'administració de procedència.  
  
3. Els funcionaris de carrera en la situació de servei en altres administracions públiques que es troben en aquesta situació per haver obtingut un lloc de treball mitjançant els sistemes de provisió previstos en aquest estatut, es regeixen per la legislació de l'administració en què estiguen destinats de forma efectiva i conserven la condició de funcionari de les Corts i el dret a participar en les convocatòries per a la provisió de llocs de treball que s'efectuen per aquesta última. El temps de servei en l'administració pública en què estiguen destinats se'ls computarà com de servei actiu en el cos o escala d'origen.  
  
4. Els funcionaris que reingressen al servei actiu en l'Administració de les Corts, procedents de la situació de servei en altres administracions públiques, obtindran el reconeixement professional dels progressos aconseguits en el sistema de carrera professional i els seus efectes sobre la posició retributiva conforme al procediment previst en els convenis de conferència sectorial i la resta d'instruments de col·laboració que estableixen mesures de mobilitat interadministrativa, previstos en l'article 84 del present estatut. En defecte d'aquests convenis o instruments de col·laboració, el reconeixement es realitzarà per l'administració pública en què es produïsca el reingrés.»  
  
Divuit. Se suprimeix el paràgraf segon de la disposició transitòria tercera.  
  
Dinou. S'introdueix una nova disposició addicional tercera, amb la redacció següent:  
  
«Disposició addicional tercera  
La Mesa de les Corts, amb l'acord previ en la Mesa Negociadora del Personal de les Corts, podrà aprovar l'aplicació al personal de les Corts de les reformes que, en matèria de permisos i llicències, s'establisquen en l'Estatut Bàsic de l'Empleat Públic, en la Llei d'ordenació i gestió de la funció pública valenciana o les normes que s'hi consideren aplicables. Tot això sense perjudici d'incorporar posteriorment el text d'aquelles a l'Estatut del Personal de les Corts Valencianes mitjançant la modificació d'aquest.»  
  
  
DISPOSICIÓ FINAL  
  
Única. Entrada en vigor  
Aquesta modificació de l'Estatut del Personal de les Corts Valencianes entrarà en vigor l'endemà de la seua publicació en el Butlletí Oficial de les Corts.  
  
Palau de les Corts, València, 2 d'octubre de 2018.- El president: Enric Morera i Català. El secretari primer: Emilio Argüeso Torres.